Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2021/C 16/07)

Tämä tiedonanto julkaistaan annetun komission delegoidun asetuksen (EU) 2019/33 (1) 17 artiklan 5 kohdan mukaisesti.

YHTENÄISEN ASIAKIRJAN VAKIOMUUTOSTA KOSKEVA TIEDONANTO

”LEÓN”

PDO-ES-A0882-AM03

Tiedonannon päivämäärä: 6.11.2020

HYVÄKSYTYN MUUTOKSEN KUVAUS JA PERUSTELUT

1. Valko- ja roseeviinien kuvauksia koskeva muutos

KUVAUS:

Valko- ja roseeviinien kokonaishappopitoisuutta on alennettu. Lisäksi täsmennetään, että näitä viinejä voidaan kypsyttää tai jättää kypsyttämättä.

Tuote-eritelmän 2 kohdan a alakohtaa sekä yhtenäisen asiakirjan 4 kohtaa muutetaan vastaavasti.

Kyseessä on vakiomuutos, joka ei muuta tuotteen olennaisia ominaisuuksia. Ne säilyvät sellaisina kuin ne määritellään tuote-eritelmässä, ja ne ovat tulosta luonnon ja inhimillisten tekijöiden välisestä vuorovaikutuksesta yhteyttä koskevassa kohdassa olevan kuvauksen mukaisesti. Tällainen muutos ei kuulu mihinkään asetuksen (EU) 2019/33 14 artiklan 1 kohdassa tarkoitettuun EU:n hyväksyntää edellyttävään muutostyyppiin.

PERUSTELUT:

Varmempien tekniikoiden sekä ilmastonmuutoksesta johtuvan keskilämpötilojen nousun myötä viininvalmistukseen on tullut uusia suuntauksia, jotka edellyttävät viinien fysikaalis-kemiallisten ominaisuuksien tarkistamista sekä tuotteiden mukauttamista markkinoiden uusiin vaatimuksiin.

Valko- ja roseeviinien kypsyttämisen osalta kyseessä ei ole uusi lisäys, vaan se sisältyi jo tuote-eritelmään. Muutokset vain esitetään selkeämmin.

2. Viljelykäytännön muutos

KUVAUS:

Tuote-eritelmään on lisätty kukkasilmujen hehtaarikohtainen enimmäismäärä.

Tuote-eritelmän 3 kohdan a alakohtaa ja yhtenäisen asiakirjan 5 kohdan a alakohtaa on muutettu vastaavasti.

Tämä on vakiomuutos, joka ei muuta tuotteen olennaisia ominaisuuksia. Ne säilyvät sellaisina kuin ne määritellään tuote-eritelmässä, ja ne ovat tulosta luonnon ja inhimillisten tekijöiden välisestä vuorovaikutuksesta yhteyttä koskevassa kohdassa olevan kuvauksen mukaisesti. Tällainen muutos ei kuulu mihinkään asetuksen (EU) 2019/33 14 artiklan 1 kohdassa tarkoitettuun EU:n hyväksyntää edellyttävään muutostyyppiin.

PERUSTELUT:

Viime vuosina saatu kokemus on osoittanut, että tämä toimenpide soveltuu erinomaisesti köynnösten säilyttämiseen hyvässä viljelytasapainossa, millä puolestaan voidaan taata parempilaatuinen raaka-aine ja siten myös korkealaatuisempi lopputuote.

3. Viinien erityisten kypsytysmenetelmien muutos

KUVAUS:

SAN-nimityksellä suojattujen León-viinien kypsyttämiseen käytettävien tammitynnyreiden enimmäisvetoisuutta (330 litraa) koskeva kohta on poistettu. Lisäksi on tarkennettu, että valko- ja roseeviinejä voidaan käyttää tai säilyttää tammitynnyreissä, vaikka tämä mahdollisuus oli jo olemassa.

Tuote-eritelmän 3 kohdan b alakohdan 3 alakohtaa ja yhtenäisen asiakirjan 5 kohdan a alakohtaa on muutettu vastaavasti.

Kyseessä on vakiomuutos, joka ei muuta tuotteen olennaisia ominaisuuksia. Ne säilyvät sellaisina kuin ne määritellään tuote-eritelmässä, ja ne ovat tulosta luonnon ja inhimillisten tekijöiden välisestä vuorovaikutuksesta yhteyttä koskevassa kohdassa olevan kuvauksen mukaisesti. Tällainen muutos ei kuulu mihinkään asetuksen (EU) 2019/33 14 artiklan 1 kohdassa tarkoitettuun EU:n hyväksyntää edellyttävään muutostyyppiin.

PERUSTELUT:

Viininvalmistus on nykyään kehittynyt merkittävästi, koska käytettävissä on vetoisuudeltaan erikokoisia tynnyreitä.

Suurissa (400, 500 ja jopa 600 litran) tynnyreissä viinit kehittyvät paljon hitaammin, jolloin niiden lopullinen laatu paranee. Lisäksi on havaittu, että tällaisissa tynnyreissä punaisen lajikkeen Prieto Picudo ominaisuudet pääsevät hyvin edukseen.

Sen lisäksi lailla 6/2015, jolla säännellään perinteisten merkintöjen ”crianza”, ”reserva” ja ”gran reserva” käyttöä, jo rajoitettiin tynnyreiden enimmäisvetoisuutta. Siksi SAN-merkinnän kattaman León-viinien tuotantoa on tarpeen mukauttaa tähän kehitykseen.

4. Viininvalmistusta koskevien rajoitusten muuttaminen

KUVAUS:

Lajikkeiden käyttöä koskevan muutoksen mukaisesti tietyt valko- ja roseeviinin tuotannossa sallitut lajikkeet on poistettu viininvalmistuksen rajoituksia koskevasta kohdasta.

Mencía-lajike on lisätty roseeviineihin tuote-eritelmässä esitetyn mukaisesti.

Tuote-eritelmän 3 kohdan c alakohtaa ja yhtenäisen asiakirjan 4 kohtaa on muutettu vastaavasti.

Tällainen muutos ei kuulu mihinkään asetuksen (EU) 2019/33 14 artiklan 1 kohdassa tarkoitettuun EU:n hyväksyntää edellyttävään muutostyyppiin.

PERUSTELUT:

Kyseessä on vakiomuutos, jolla otetaan huomioon sallittujen valkoisten lajikkeiden poistaminen mainitusta kohdasta.

5. Sallittujen valkoisten rypälelajikkeiden poisto

KUVAUS:

Sallitut valkoiset lajikkeet Palomino ja Malvasia on poistettu viinitilojen tuotantokäytännöissä tapahtuneiden muutosten huomioon ottamiseksi.

Tuote-eritelmän 6 kohtaa on muutettu, mutta tämä ei vaikuta yhtenäiseen asiakirjaan, koska kyseisten lajikkeiden katsottiin olevan toissijaisia lajikkeita.

Tämä on vakiomuutos, eikä se muuta tuotteen olennaisia ominaisuuksia, koska näitä lajikkeita ei käytetty SAN-merkinnän kattamien León-viinien valmistukseen. Tällainen muutos ei kuulu mihinkään asetuksen (EU) 2019/33 14 artiklan 1 kohdassa tarkoitettuun EU:n hyväksyntää edellyttävään muutostyyppiin.

PERUSTELUT:

Palomino ja Malvasia sisällytettiin eritelmään alun perin sallittuina valkoisina lajikkeina, koska niitä esiintyi rajatulla alueella, vaikkakin hyvin pienissä määrin. Viljelyala, jolla Malvasia- ja Palomino-lajikkeita kasvatetaan, on yhteensä 2,88 hehtaaria (josta 0,18 hehtaaria Malvasiaa ja 2,71 hehtaaria Palominoa). Näitä lajikkeita ei ole kuitenkaan viime vuosikymmenen aikana käytetty alkuperänimityksellä ”León” suojattujen viinien valmistukseen, minkä vuoksi on tarkoituksenmukaista poistaa ne tuote-eritelmästä.

6. Pakkaus- ja pullotusvaatimusten muutos

KUVAUS:

Tuote-eritelmän 8 kohdan b alakohdan 2 alakohtaa, jonka mukaan pakkaamisen (pullottamisen) on tapahduttava rajatulla alueella, on muutettu komission uuden delegoidun asetuksen (EU) 2019/33 4 artiklan 2 kohdan mukaisesti.

Tuote-eritelmän 8 kohdan b alakohdan 2 alakohtaa ja yhtenäisen asiakirjan 9 kohtaa on muutettu.

Tämä rajoitus oli jo olemassa, joten tämä muutos ei kuulu mihinkään asetuksen (EU) 2019/33 14 artiklan 1 kohdassa tarkoitettuun tyyppiin.

PERUSTELUT:

Tämä käytäntö oli jo pakollinen, joten muutokseen ei liity kaupan pitämisen lisärajoituksia. Kyseessä on vain kyseisen kohdan uudelleenmuotoilu, jotta se vastaisi paremmin voimassa olevaa lainsäädäntöä.

7. Muutos merkintöjä koskeviin vaatimuksiin

KUVAUS:

Merkintöihin ”Alkuperänimitys” ja ”Suojattu alkuperänimitys” liittyvää viittausta lainsäädäntöön on muutettu siten, että se vastaa nykyistä lainsäädäntöä ja oikeuskäytäntöä, ja kohtaan on lisätty viittaus asetukseen (EU) N:o 1308/2013.

Merkintöihin ”crianza”, ”reserva” ja ”gran reserva” liittyvää viittausta lainsäädäntöön on muutettu siten, että se vastaa nykyistä lainsäädäntöä ja oikeuskäytäntöä, ja viittaus kumottuun asetukseen (ETY) N:o 1234/2007 on poistettu.

Toimivaltainen viranomainen on hiljattain vahvistanut sääntöjä pienempään maantieteelliseen yksikköön liittyvien ilmausten (kuten ”vino de pueblo”, ”kyläviini”) käyttämisestä, kun kyseessä ovat viinit, joiden valmistukseen käytetyistä rypäleistä vähintään 85 prosenttia on peräisin tietyn kunnan tai pienemmän paikallisen yksikön alueella sijaitsevilta viljelylohkoilta.

Tuote-eritelmän 8 kohdan b alakohdan 3 alakohtaa ja yhtenäisen asiakirjan 9 kohtaa on muutettu.

Nämä vapaaehtoiset merkintätiedot antavat kuluttajille lisätietoa tuotteen alkuperästä ja valmistustavasta, mutta ne eivät missään olosuhteissa tuo mukanaan rajoituksia tuotteen kaupan pitämiseen. Näin ollen tämä muutos ei kuulu mihinkään asetuksen (EU) 2019/33 14 artiklan 1 kohdassa tarkoitettuun tyyppiin.

PERUSTELUT:

Tämä muutos on perusteltu, sillä yhä useammat kuluttajat haluavat tietoa viinin tarkasta alkuperästä SAN-alueen sisällä.

Komission delegoidun asetuksen (EU) 2019/33 55 artiklan 2 kohdan mukaisesti pakkausmerkinnässä voidaan mainita pienempi maantieteellinen yksikkö, kunhan kyseinen yksikkö määritellään tuote-eritelmässä ja yhtenäisessä asiakirjassa.

Myös 8 kohdan b alakohdan 3 alakohta on päätetty muotoilla kokonaan uudestaan siten, että pakolliset ja vapaaehtoiset merkintätiedot erotetaan toisistaan. Uusia vaatimuksia on lisätty, ja kohta on vain muotoiltu uudelleen sen ymmärtämisen helpottamiseksi.

8. Yhdenmukaistaminen tuote-eritelmässä esitettyjen edellytysten täyttymisen tarkistamista koskevien sääntöjen kanssa

KUVAUS:

Valvontaelintä koskevia tietoja ja tuote-eritelmän noudattamista koskevien tarkastusten sanamuotoa on päivitetty.

Tuote-eritelmän 9 kohtaa on muutettu, mutta tämä ei vaikuta yhtenäiseen asiakirjaan.

Tämä muutos ei kuulu mihinkään asetuksen (EU) 2019/33 14 artiklan 1 kohdassa tarkoitettuun luokkaan.

PERUSTELUT:

Mukauttaminen Euroopan parlamentin ja neuvoston 17 päivänä joulukuuta 2013 antamaan asetukseen (EU) N:o 1306/2013 ja komission 17 päivänä lokakuuta 2018 antamaan täytäntöönpanoasetukseen (EU) 2019/34, erityisesti viimeksi mainitun 19 artiklaan, jossa kuvataan, miten toimivaltaisen viranomaisen tai valvontaelimen tuote-eritelmän noudattamista koskevat vuotuiset tarkastukset on suoritettava. Muutos on osa välttämätöntä päivitystä, joka tuote-eritelmään on tehtävä, jotta voidaan varmistaa sen noudattavan UNE-EN-ISO 17065 -standardissa määriteltyjä kriteerejä.

YHTENÄINEN ASIAKIRJA

1. Tuotteen nimi

León

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

VIINI – kypsytetyt ja kypsyttämättömät valkoviinit

Albarín Blanco-, Verdejo- ja Godello -rypälelajikkeista valmistetut viinit ovat maultaan ja tuoksultaan hyvin tasapainoisia, ja ne ovat raikkaita ja monivivahteisia.

* Kokonaisalkoholipitoisuus vähintään: 10,5 til-%.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 10,5 Vähimmäishappopitoisuus 4,3 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 11,67 Kokonaisrikkidioksidipitoisuus enintään (mg/litra) 160

VIINI – kypsytetyt ja kypsyttämättömät roseeviinit

Prieto Picudo -roseeviinit ovat hyvin aromaattisia, raikkaita (korkea luontainen happopitoisuus), ja niiden runko ja rakenne ovat selvästi aistittavissa (alkoholi- ja happopitoisuuden tasapaino).

* Kokonaisalkoholipitoisuus vähintään: 11 til-%.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11 Vähimmäishappopitoisuus 4,3 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 11,67 Kokonaisrikkidioksidipitoisuus enintään (mg/litra) 160

VIINI – punaviinit

Punaviinit ovat voimakkaanvärisiä, aromaattisia (punaisia ja mustia marjoja), meheviä ja täyteläisiä, hieman kiristäviä ja viipyviä.

* Kokonaisalkoholipitoisuus vähintään: 11,5 til-%.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11,5 Vähimmäishappopitoisuus 4,3 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 11,67 Kokonaisrikkidioksidipitoisuus enintään (mg/litra) 150

VIINI – Kypsytetyt punaviinit

Kypsytetyt punaviinit säilyttävät rypälelajikkeen (Prieto Picudo) ominaisuudet, mutta ne ovat monivivahteisempia eivätkä niin kiristäviä. Ne ovat tasapainoisia, tanniinisia, ja niiden jälkimaku on pitkä.

* Kokonaisalkoholipitoisuus vähintään: 12 til-%.

* Happopitoisuuden yläraja on laskettu seuraavasti: 0,7 g/l 10 tilavuusprosenttiin asti ja 0,06 /l kutakin 10 tilavuusprosentin ylittävää prosenttiyksikköä kohden.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12 Vähimmäishappopitoisuus 4,3 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra) 150

5. Viininvalmistusmenetelmät

a. Erityiset viininvalmistusmenetelmät

Erityinen viininvalmistusmenetelmä

— Rypäleen potentiaalinen alkoholipitoisuus on vähintään 11,5 prosenttia (punainen), 10,5 prosenttia (valkoinen).

— Uuttamisen enimmäistuotos on 74 litraa/100 kilogrammaa rypäleitä.

— Merkinnöillä ”crianza”, ”reserva” tai ”gran reserva” varustettujen viinien valmistuksessa on käytettävä enintään 10 vuoden ikäisiä tynnyreitä.

Viininvalmistusmenetelmiin sovellettavat rajoitukset

— Valkoviinit on valmistettava valkoisista Verdejo-, Albarín Blanco- ja Godello -rypälelajikkeista.

— Roseeviineissä vähintään 60 prosenttia rypäleistä on oltava pääasiallisista punaisista lajikkeista Prieto Picudo ja/tai Mencía. Sallittuja punaisia lajikkeita Tempranillo ja Garnacha ja/tai valkoisia lajikkeita saa käyttää loput 40 prosenttia.

— Punaviineissä vähintään 60 prosenttia rypäleistä on oltava pääasiallisista punaisista lajikkeista Prieto Picudo ja/tai Mencía. Loput 40 prosenttia voi muodostua muista edellä kuvatuista punaisista rypälelajikkeista.

Valmistukseen liittyvät käytännöt

1. Sekä punaisten että valkoisten lajikkeiden viiniköynnösten istutustiheyden on oltava 1 100 – 4 000 viiniköynnöstä hehtaaria kohden, sekä goblet-leikattujen että säleiköllä tuettujen viiniköynnösten kohdalla. Näiden menetelmien ja niiden muunnosten kohdalla yläraja on 40 000 kukkasilmua hehtaaria kohden.

b. Enimmäistuotokset

Goblet-leikatut valkoiset lajikkeet

7 000 kilogrammaa rypäleitä hehtaaria kohden

51,80 hehtolitraa hehtaaria kohden

Säleiköllä tuetut valkoiset lajikkeet

10 000 kilogrammaa rypäleitä hehtaaria kohden

74 hehtolitraa hehtaaria kohden

Goblet-leikatut punaiset lajikkeet

6 000 kg rypäleitä hehtaaria kohden

44,44 hehtolitraa hehtaaria kohden

Säleiköllä tuetut punaiset lajikkeet

8 000 kilogrammaa rypäleitä hehtaaria kohti

59,20 hehtolitraa hehtaaria kohden

6. Rajattu maantieteellinen alue

Leónin maakunta:

Algadefe, Alija del Infantado, Antigua (La), Ardón, Armunia (Pd.), Bañeza (La), Bercianos del Páramo, Bercianos del Real Camino, Burgo Ranero (El), Cabreros del Río, Calzada del Coto, Campazas, Campo de Villavidel, Castilfalé, Castrocalbón, Castrotierra de Valmadrigal, Cebrones del Río, Cimanes de la Vega, Corbillos de los Oteros, Cubillas de los Oteros, Chozas de Abajo, Fresno de la Vega, Fuentes de Carvajal, Gordaliza del Pino, Gordoncillo, Grajal de Campos, Gusendos de los Oteros, Izagre, Joarilla de las Matas, Laguna de Negrillos, Matadeón de los Oteros, Matanza, Onzonilla, Pajares de los Oteros, Palacios de la Valduerna, Pobladura de Pelayo García, Pozuelo del Páramo, Quintana del Marco, Quintana y Congosto, Riego de la Vega, Roperuelos del Páramo, Sahagún, San Adrián del Valle, San Esteban de Nogales, San Millán de los Caballeros, Santa Cristina de Valmadrigal, Santa Elena de Jamuz, Santa María del Monte Cea, Santas Martas, Santovenia de la Valdoncina, Toral de los Guzmanes, Valdemora, Valderas, Valdevimbre, Valencia de Don Juan, Valverde Enrique, Vallecillo, Vega de Infanzones, Villabraz, Villademor de la Vega, Villamandos, Villamañán, Villamontán de la Valduerna, Villamoratiel de las Matas, Villanueva de las Manzanas, Villaornate y Castro, Villaquejida, Villaturiel ja Zotes del Páramo.

Valladolidin maakunta:

Becilla de Valderaduey, Bustillo de Chaves, Cabezón de Valderaduey, Castrobol, Castroponce, Cuenca de Campos, Mayorga, Melgar de Abajo, Melgar de Arriba, Monasterio de Vega, Quintanilla del Molar, Roales de Campos, Saelices de Mayorga, Santervas de Campos, Unión de Campos (La), Valdunquillo, Villacid de Campos, Villagómez la Nueva ja Villalba de la Loma.

7. Pääasiallinen rypälelajike / pääasialliset rypälelajikkeet

ALBARÍN BLANCO

GODELLO

MENCÍA

PRIETO PICUDO

VERDEJO

8. Yhteyden/yhteyksien kuvaus

VIINI

1. Kun puhutaan Prieto Picudo -lajikkeesta valmistetuista viineistä, korostetaan aina roseeviinien raikkautta ja punaviinien laatua. Kumpikin näistä ominaisuuksista on tulosta rypäleiden aistinvaraisista ominaisuuksista, jotka puolestaan syntyvät alueen ilmasto-olosuhteiden, maaperän ominaisuuksien ja inhimillisten tekijöiden vaikutusten ansiosta.

2. Alueen ilmaston kuvauksessa tuodaan esiin useita näkökohtia, joita kuvataan jäljempänä ja jotka selittävät sen, miksi León (SAN) -viinien perustan muodostava Prieto Picudo -lajike on erilainen ja ainutlaatuinen. — Lehtien ja rypäleiden kesän aikana saama suuri valomäärä edistää kasvin yhteyttämistä ja lisää sokerien ja myös polyfenolien kertymistä. Nämä ominaisuudet antavat rosee- ja punaviineille hyvin voimakkaan ja lämpimän värin. — Kesällä päivä- ja yölämpötilojen väliset erot ovat suuret (lämpötilat ovat polttavan kuumia päivisin mutta huomattavan alhaisia öisin), minkä ansiosta kasvi kykenee suorittamaan soluhengitysprosesseja, jotka edistävät näille rypäleille tunnusomaisen luontaisen happopitoisuuden kehittymistä. Happopitoisuuden arvoksi saadaan noin 5,5 g/l viinihappoa rypälemehussa, ja tämä puolestaan antaa roseeviineille niille tyypillisen raikkauden. — Tällaiset lämpötilavaihtelut sekä viinitarhojen kesäaikana saama runsas auringonvalo edistävät myös polyfenolien kertymistä rypäleissä. — Lisäksi on syytä todeta, että Prieto Picudo -lajikkeelle on tyypillistä valmiiden viinien hyvin voimakas aromaattisuus. Jotta nämä aromaattiset ominaisuudet saadaan aikaan, tuoksut muodostavien terpeenien on kerryttävä rypäleiden kuoreen. Kesäaikojen korkeilla lämpötiloilla on tässä keskeinen merkitys. — Nämä kesän korkeat lämpötilat sekä auringonvalon suuri määrä kyseisenä aikana edistää yhteyttämistä ja mahdollistaa sokerien kertymisen rypäleissä, minkä johdosta alkoholipitoisuudet nousevat korkeiksi. Tämän tekijän sekä lajikkeen korkean luontaisen happopitoisuuden ansiosta kyseistä nimitystä käyttävät viininvalmistajat ja -tuottajat voivat tuottaa sekä nuoria ja raikkaita punaviinejä että pidempään kypsytettyjä punaviinejä. — Syysjaksot ovat alueella lauhkeita ja sateisia, minkä ansiosta rypäleet voivat kypsyä kunnolla. Kypsymisprosessin onnistuminen näkyy alkoholipitoisuuden, hapokkuuden ja polyfenolien välisenä tasapainona. — Tuote-eritelmässä täsmennetään jo, että Prieto Picudo -lajikkeen epätasaisen tuotannon välttämiseksi viininvalmistajat käyttävät pitkää juoksijaleikkausta, jonka avulla voidaan paremmin säännellä kyseisen lajikkeen tuotantoa ja varmistaa korkealaatuiset tuotteet. — Kaikille edellä kuvatuille erilaisille maaperälajeille on tyypillistä alhainen orgaanisen aineksen pitoisuus. Tämä tekijä on ratkaiseva, kun halutaan tuottaa korkealaatuisia tuotteita sekä punaisista että valkoisista lajikkeista. Erityisesti valkoviineissä on voimakas aromi, koska maaperä, joissa niiden rypäleet kasvavat, on erityisen kevyttä ja huokoista, ja orgaanisen aineksen ja saven määrä on vähäinen. Lisäksi sisäiset vedenläpäisyolosuhteet ovat erinomaiset, vedenpidätyskyky on tyydyttävä, ilmanvaihto ja juurten vapaa levittäytyminen tapahtuu helposti, kivennäisainepitoisuus on pieni, syvyys on hyvä ja kalkkikivipitoisuus on sopiva. Kaikki nämä ominaisuudet ovat korkealaatuisten valkoviinien valmistuksen kannalta tärkeitä tekijöitä. — Lisäksi halutaan kiinnittää erityistä huomiota roseeviinien valmistuksessa käytettävään madreo-menetelmään, jossa kokonaiset rypäletertut lisätään viiniin käyttämisen aikana. Tällaista menetelmää käytetään ainoastaan tällä alueella, ja monet viininvalmistamot sekä perinteisten roseeviinien valmistajat ottavat aina sivuun muutaman litran rypälemehua käyttääkseen sitä madreo-valmistustekniikassa.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viininvalmistusprosessi käsittää viinin pullotuksen ja vanhentamisen. Tässä tuote-eritelmässä kuvatut aistinvaraiset, fyysiset ja kemialliset ominaisuudet voidaan taata ainoastaan, jos viininkäsittely tapahtuu kokonaisuudessaan kyseisellä tuotantoalueella. Jotta varmistetaan tuotteen laadun säilyminen, alkuperä sekä valvonta, pullotuksen on tapahduttava tuotanto-eritelmässä määritellyllä tuotantoalueella sijaitsevien viininvalmistamojen pullotuslaitoksissa, koska SAN-merkinnällä suojattujen León-viinien pullotus on yksi keskeisistä tekijöistä, jolla taataan tuotanto- ja kypsytysprosessin aikana aikaansaadut ominaisuudet, kuten tuote-eritelmässä on kuvattu.

Oikeudellinen kehys:

Kansallisessa lainsäädännössä

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

— Perinteistä mainintaa Denominación de Origen (”Alkuperänimitys”) voidaan käyttää merkinnöissä maininnan Denominación de Origen Protegida (”Suojattu alkuperänimitys”) sijasta.

— Vuosikerta on merkittävä etikettiin, vaikka viiniä ei olisi kypsytetty.

— Perinteisiä merkintöjä ”crianza”, ”reserva” ja ”gran reserva” voidaan käyttää punaviineissä sillä edellytyksellä, että viinit täyttävät voimassa olevassa lainsäädännössä vahvistetut ehdot.

— Pienemmän maantieteellisen yksikön nimeä kuin tämän tuote-eritelmän 4 kohdassa lueteltuja (kunnat) voidaan käyttää merkinnän ”Vino de Pueblo” sillä edellytyksellä, että 85 prosenttia suojatun viinin valmistukseen käytetyistä rypäleistä on peräisin kyseisen kunnan alueella sijaitsevilta viljelylohkoilta.

Linkki tuote-eritelmään

http://www.itacyl.es/calidad-diferenciada/dop-e-igp/listado-dop-vinicas

(1) EUVL L 9, 11.1.2019, s. 2.